
In international law, we have the responsibility of the first acts or infringements of international perspective and, on the other hand, we have the responsibility of states for harmful consequences resulting from lawful activities (liability risk). An international crime may result in a serious breach of international obligations, which can prove to be particularly critical for maintaining international peace.

1. RĂSPUNDEREA INTERNAŢIONALĂ A STATELOR
Statele, în virtutea principiilor dreptului internaţional public privind respectarea suveranităţii, integrităţii, neameninţării cu forţa şi neamestecului în probleme interne, sunt îndreptăţite pentru că sunt suverane să ceară altor state repararea prejudiciului cauzat prin încălcarea unei obligaţii internaţionale.
Răspunderea internaţională se declanşează prin întrunirea cumulativă a trei elemente:
– conduita ilicită respectiv încălcarea unei norme de drept internaţional;
– imputabilitatea conduitei ilicite statului respectiv;
– producerea unui prejudiciu.
În dreptul internaţional răspunderea priveşte pe de o parte actele sau faptele ilicite din punct de vedere internaţional iar pe de altă parte avem răspunderea statelor pentru consecinţele păgubitoare ce rezultă din activităţi licite (răspunderea pentru risc). Încălcarea de către un stat a unei norme internaţionale, în vigoare, oricare ar fi originea acesteia, convenţională sau cutumiară, constituie un fapt internaţional ilicit.
Crima internaţională este faptul internaţional ilicit care rezultă dintr-o încălcare de către un stat a unei obligaţii internaţionale esenţiale pentru ocrotirea intereselor fundamentale ale comunităţii internaţionale astfel încât încălcarea acesteia este recunoscută ca o crimă de către societatea internaţională în ansamblul ei.
O crimă internaţională poate rezulta din încălcarea gravă în special a unei obligaţii internaţionale de importanţă esenţială pentru menţinerea păcii şi securităţii internaţionale precum aceea care interzice agresiunea; a unei obligaţii internaţionale esenţiale pentru salvgardarea drepturilor popoarelor la autodeterminare precum stabilirea sau menţinerea cu forţa a unei dominaţii coloniale; încălcarea gravă şi pe scară largă a obligaţiei internaţionale care interzice sclavia şi genocidul; încălcări grave a obligaţiilor internaţionale de importanţă esenţială pentru protecţia şi păstrarea mediului (normele care interzic poluarea marină sau a atmosferei).
Delictul internaţional este definit prin excludere astfel orice fapt internaţional ilicit care nu constituie o crimă internaţională este un delict internaţional. Actele particularilor nu pot fi imputate statului decât în măsura în care, prin omisiune, organele sale nu au luat măsuri obişnuite de diligenţă pentru identificarea şi pedepsirea infractorilor.
În anumite împrejurări caracterul ilicit al faptei poate fi înlăturat, vorbim în speţă de :
• Consimţământul victimei expres şi valabil exprimat la o încălcare a unei obligaţii internaţionale de către un alt stat face ca această încălcare să nu poată fi imputată autorului;
• Legitima apărare ca răspuns la actele ilicite ale altui stat;
• Contramăsurile sau represaliile sunt acţiuni neconforme cu dreptul internaţional dar legitime întrucât sunt luat ca răspuns la conduita ilicită a altui stat împotriva sa;
• Forţa majoră şi cazul fortuit sunt determinate de intervenţia unor evenimente neprevăzute care scapă controlului acestui stat;
• Starea de primejdie situaţia în care un stat decide în mod deliberat încălcarea unei obligaţii internaţionale în faţa unei primejdii care ameninţă interese majore ale cetăţenilor săi;
• Starea de necesitate reprezintă ansamblul de măsuri luate de către un stat atunci când consideră că interesele sale fundamentale sunt în pericol.
2. RĂSPUNDEREA MORALĂ ŞI POLITICĂ A STATELOR PENTRU FAPTE INTERNAŢIONALE ILICITE
2.1. Răspunderea morală a statelor: Este o formă a răspunderii internaţionale a statelor (satisfactio) determinată de prejudiciul moral (insultă, tratament necorespunzător, încălcarea uzanţelor internaţionale etc.) cauzat altui stat printr-o faptă contrară dreptului internaţional. Repararea prejudiciului constă într-o satisfacţie sub forma exprimării de scuze datorate de statul autor faţa de statul lezat, prezentarea de onoruri sau promisiuni că actele ilicite nu se vor repeta. Sunt cunoscute, de exemplu, acţiunile oficiale ale statului german prin care a cerut scuze pentru atrocităţile comise în cel de-al doilea război mondial.
Uneori, răspunderea morală se poate concretiza chiar prin aplicarea unor sancţiuni funcţionarilor ori cetăţenilor care au săvârşit fapta, sau în plata unor sume de bani ca despăgubiri punitive. De exemplu, pentru gravele violări ale dreptului umanitar în cel de-al doilea război mondial, Germania a acceptat să plătească despăgubiri victimelor lagărelor naziste, atât pentru daunele materiale cât şi pentru cele morale provocate. De asemenea, este posibil ca satisfacţia să fie exprimată şi prin declararea faptei ca ilicită de către o instanţă internaţională.
Rezultă că răspunderea morală nu are numai o funcţie reparatorie din punct de vedere moral, ci, prin reafirmarea normelor încălcate, şi o funcţie de promovare a respectării dreptului internaţional.
2.2. Răspunderea politică (politico-juridică) a statelor: Este o formă a răspunderii internaţionale a statelor care presupune suportarea de către statul autor a unor sancţiuni care pot fi concretizate într-o gamă care variază de la simpla cerere de a pune capăt actului ilicit şi până la sancţiuni dure, chiar cu folosirea forţei armate, în cazul actelor de agresiune. Se pot lua inclusiv măsuri reparatorii pentru aducerea situaţiei la starea anterioară actului ilicit. Formele concrete ale răspunderii politice se prezintă în diverse moduri: condamnarea şi alte luări de poziţii de dezaprobare; moţiuni şi rezoluţii ale organizaţiilor internaţionale care pot merge până la decizia de suspendare sau de excludere din organizaţie a statului autor; încetarea sau suspendarea totală sau parţială a tratatelor pentru încălcările lor substanţiale; întreruperea relaţiilor economice şi a comunicaţiilor; ruperea relaţiilor diplomatice; folosirea forţei armate aeriene, navale sau terestre în scop demonstrativ sau chiar operaţii militare în baza deciziei Consiliului de Securitate.
Reprimarea infracţiunilor în domeniul securităţii şi apărării este o sarcină deosebit de complexă şi care presupune unirea eforturilor întregii comunităţi internaţionale în acest scop. Desigur că, acţiunea concertată a tuturor naţiunilor lumii este indispensabilă. Aceasta presupune participarea activă şi contribuţia fiecărui stat în vederea implementării şi respectării prevederilor normelor dreptului internaţional public, a convenţiilor internaţionale şi a deciziilor luate de organizaţiile internaţionale competente în scopul eliminării infracţiunilor în domeniul securităţii şi apărării.
În mod consecvent, ca şi în cazul celor mai importante tratate pentru asigurarea păcii şi securităţii internaţionale, s-a admis că succesul luptei împotriva infracţiunilor în domeniul securităţii şi apărării este posibil doar printr-o cooperare internaţională reală şi prin coordonarea eficace a acţiunilor multilaterale îndreptate în acest scop.
3. INSTITUŢII JURISDICŢIONALE CU ROL ÎN REPRIMAREA INFRACŢIUNILOR ÎN DOMENIUL SECURITĂŢII ŞI APĂRĂRII.
Sunt de notorietate, acţiunile întreprinse, în ultimul deceniu, de Adunarea Generală a ONU, Consiliul de Securitate, ONU, Uniunea Europeană, Consiliul Europei şi Organizaţia pentru Securitate şi Cooperare în Europa, împotriva Irakului, Iugoslaviei, Angolei, Somaliei sau Federaţiei Ruse, faţă de gravele violări ale dreptului umanitar şi drepturilor omului în conflictele derulate.
Rolul central în lupta împotriva infracţiunilor în domeniul securităţii şi apărării revine Organizaţiei Naţiunilor Unite, care în virtutea compoziţiei sale universale şi a competenţelor pe care le deţine, conform Cartei, contribuie la dezvoltarea cooperării internaţionale şi la asumarea rolului de coordonare a eforturilor pentru combaterea infracţiunilor în domeniul securităţii şi apărării.
Organizaţia Naţiunilor Unite reflectă distribuţia de putere şi capacităţi între membrii săi, autoritatea substanţială revenind marilor puteri prin Consiliul de Securitate. Pe timpul războiului rece, politicile de securitate ale organizaţiei au reflectat, în mare, dinamica bipolarităţii, iar ulterior, vectorii de interes ai singurei superputeri – Statele Unite, ceea ce şi-a pus amprenta asupra întregii activităţi a Organizaţiei. Înfiinţarea O.N.U. cu toate imperfecţiunile actului său constitutiv reprezintă un jalon important, de anvergură istorică, pe calea instaurării unor relaţii noi în lume, bazate pe principiile fundamentale ale dreptului internaţional.
În textul Cartei sunt afirmate scopurile Organizaţiei, menţinerea păcii şi securităţii în lume, ca scop principal, protecţia drepturilor omului, dezvoltarea economică şi socială şi principiile care stau la baza îndeplinirii acestor scopuri :
– principiul egalităţii suverane;
– principiul îndeplinirii cu bună credinţă a obligaţiilor asumate;
– principiul reglementării prin mijloace paşnice a diferendelor internaţionale;
– principiul neagresiunii;
– principiul acordării de sprijin Naţiunilor Unite în acţiunile întreprinse conform Cartei;
– principiul asigurării că statele care nu sunt membre O.N.U. vor acţiona în conformitate cu principiile Cartei;
– principiul neamestecului in problemelor interne ale statelor.
Cu toate ca statele care au semnat Carta s-au obligat să respecte şi să aducă la îndeplinire aceste principii, întreaga istorie a anilor scurşi de la adoptarea Cartei, perioada „războiului rece”, stările de tensiune, conflictele care au existat între state şi care mai persistă încă în anumite zone ale globului, ne demonstrează că scopurile pe care şi le-a propus organizaţia s-au dovedit a fi proiecte dezirabile, dar niciodată integral realizabile. Istoria ne învaţă astfel că ordinea mondială, relaţiile dintre statele lumii – mari, mici şi mijlocii – nu se pot baza pe DREPTUL FORŢEI ci numai pe FORŢA DREPTULUI, pe acele principii şi norme care să garanteze respectul personalităţii şi demnităţii tuturor popoarelor.
Este cert că în noile condiţii ale lumii contemporane, caracterizată prin amploarea şi diversitatea problemelor, apariţia unor „sfidări” noi precum terorismul internaţional, sindicatele internaţionale ale crimei, traficul internaţional de droguri, fără a mai vorbi de cele vechi, O.N.U. trebuie să devină un autentic for mondial pentru reprimarea infracţiunilor în domeniul securităţii şi apărării. O.N.U. nu este chemată în joc de către nici un mecanism al pieţei. Vocaţia sa ţine de nevoia unei intervenţii globale faţă de multitudinea şi agravarea problemelor dezvoltării, precum persistenţa şi expansiunea sărăciei, creşterea subocupării şi şomajului la scară globală, împingerea unor categorii tot mai largi ale populaţiei spre marginalizare şi excludere, agravarea ameninţărilor la adresa mediului şi viabilităţii pe termen lung, a metodelor de exploatare a resurselor naturale ale planetei.
3.1. Consiliul de securitate – reprezintă principala structură a ONU cu largi competenţe în combaterea infracţiunilor în domeniul securităţii şi apărării, organ ale cărui instrumente legale le reprezintă rezoluţiile, prin care se stabilesc norme imperative opozabile tuturor statelor membre ale ONU. Spre deosebire de convenţiile internaţionale, rezoluţiile CSONU emise în baza cap. VII din Carta ONU sunt “hotărâri juridice în formă simplificată”, care îşi produc efectele juridice de la data adoptării acestora, fără a mai fi necesară exprimarea consimţământului fiecărui stat de a deveni parte la acel instrument juridic, prin acceptare, aderare sau ratificare ca în cazul convenţiilor. Aşadar, în temeiul dispoziţiilor art.25 din Cartă „Membrii Naţiunilor Unite sunt de acord să accepte şi să execute hotărîrile Consiliului de Securitate, în conformitate cu prezenta Cartă”.
Consiliul de Securitate, prin dispoziţia Rezoluţiei nr. 1390 din 16 ianuarie 2002, a condamnat, talibanii pentru permiterea folosirii Afghanistanului ca bază de pregătire şi activităţi teroriste, inclusiv pentru exportul terorismului de către reţeaua „Al-Qaida” şi alte grupuri teroriste, inclusiv pentru folosirea mercenarilor străini în acţiuni ostile pe teritoriul Afghanistanului, şi, totodată, reţeaua „Al-Qaida” şi alte grupuri teroriste asociate pentru multiplele acte teroriste criminale care au avut ca scop producerea a numeroase victime în rândul civililor nevinovaţi, precum şi istrugerea proprietăţii. Totodată, Consiliul a stabilit prin Rezoluţia nr. 1546 din 8 iunie 2004 cadrul general de desfăşurare a tranziţiei din Irak spre o societate guvernată democratic, după organizarea alegerilor, prin stabilirea unui parteneriat între guvernul irakian şi forţele multinaţionale.
Cu ocazia summit-ului ONU din septembrie 2005, în cadrul şedinţei Consiliului de Securitate la nivel de şefi de state sau de guverne, a fost adoptată Rezoluţia 1624 cu privire la prevenirea instigării la comiterea de acte teroriste, care subliniază obligaţia statelor de respectare a prevederilor legislaţiei internaţionale de drept umanitar. Testul nuclear efectuat de Coreea de Nord, la 9 octombrie, a generat îngrijorare profundă în ceea ce priveşte ameninţarea clară la adresa păcii şi securităţii internaţionale. În aceste circumstanţe, Consiliul de Securitate ONU a adoptat Rezoluţia nr. 1718/2006 prin care condamnă testul nuclear declarat de Coreea de Nord, la 9 octombrie, şi impune un regim complex de sancţiuni.
3.2. Tribunalele Penale Adhoc, înfiinţate după 1990 de Consiliul de Securitate al ONU, s-au bazat pe rezultatele activităţii unor Comisii de anchetă şi de stabilire a faptelor, organe create prin rezoluţii ale Consiliului. Acestea nu s-au limitat strict la stabilirea faptelor, ci au formulat concluzii juridice în legătură cu violările dreptului umanitar şi cu normele aplicabile. Elementele de probă procurate de Comisii au fost transferate Procurorului, instituţia comună a celor două Tribunale.
Acest tip de activitate serveşte punerii în operă a mecanismelor de sancţiuni de care dispune Consiliul de Securitate. Comisiile de anchetă utilizate în procedurile de reglementare a diferendelor au misiunea unică de „a stabili materialitatea faptelor”. Nefiind un mod autonom de reprimare a infracţiunilor în domeniul securităţii şi apărării, ancheta se constituie ca element al negocierii sau ca un instrument probator în procedurile jurisdicţionale.
3.3. Tribunalul arbitral se instituie ad-hoc pentru soluţionarea unui singur diferend.Teoretic, în arbitrajul internaţional, nu există limitări care să determine sfera de arbitrabilitate pentru că subiectele de drept sînt state suverane, iar dreptul aplicabil este jus inter potestas. În realitate, tratatele mai vechi de arbitraj excludeau din sfera de arbitrabilitate diferendele care atingeau „onoarea”, „interesele vitale” sau „independenţa” statelor, iar tratatele mai recente exclud „diferendele politice” sau, în general, chestiunile care ţin de domeniul rezervat al statului.
În cazul în care părţile nu dispun altfel prin compromis (indicînd, de pildă, un izvor de drept pe care înţeleg să îl privilegieze) tribunalul arbitral va decide în conformitate cu lex lata, adică cu Dreptul Internaţional pozitiv. Părţile pot însă să autorizeze tribunalul să decidă ex aequo et bono, fie cu titlu supletiv (pentru a nu risca un non-liquet), fie cu titlu exclusiv (pentru a ieşi dintr-un cadru normativ pe care nu îl cunosc suficient sau pe care pur şi simplu nu îl agreează). Procedura arbitrală este o procedură aflată la discreţia părţilor. În consecinţă, părţile pot dispune şi ca tribunalul să stabilească în mod autonom modul de reprimare a infracţiunilor din domeniul securităţii şi apărării. De regulă, procedura arbitrală se inspiră după modelul jurisdicţional comun, pentru că acesta este dotat cu un arsenal tehnic menit să garanteze procesul echitabil (contradictorialitate, egalitatea părţilor, celeritate, etc.).
Tendinţele de instituţionalizare prin crearea unui tribunal arbitral permanent cu vocaţie universală au eşuat. Deşi a încercat să-şi extindă competenţa ratione personae la diferendele care opun statele altor subiecte de Drept Internaţional, şi deşi a adoptat începînd cu anul 1992 şi alte regulamente speciale, revirimentul acestei instituţii nu s-a produs. Sentinţa arbitrală este definitivă şi obligatorie. Ea nu posedă un caracter executoriu pentru că tribunalul arbitral nu posedă imperium. Însă neexecutarea unei sentinţei valide atrage responsabilitatea statului, conform dreptului comun în materie, deoarece intră în sfera ilicitului internaţional.
3.4. Curtea Internaţională de Justiţie, formal, nu este continuatoarea Curţii Permanente de Justiţie Internaţională. Substanţial însă noua Curte o continuă pe precedenta. Statutul Curţii Internaţionale de Justiţie preia cu mici variaţii Statutul vechii Curţi Permanente, iar jurisprudenţa sa continuă în mod explicit jurisprudenţa acesteia. Spre deosebire însă de antecesoarea sa, Curtea Internaţională de Justiţie a fost instituită ca organ principal al ONU.
Statutul ei face parte integrantă din Cartă, iar membrii ONU au acces în mod automat la jurisdicţie. Accesul este admis, în anumite condiţii, şi statelor care nu sînt membre ale organizaţiei. În materie contencioasă competenţa Curţii se limitează, ratione personae, la state, în principiu la statele – părţi la Statutul Curţii. Însă şi statele care nu erau membre ONU au putut deveni, în anumite condiţii, părţi la Statut (de ex. Elveţia, Lichtenstein, San-Marino).
Ratione materiae, Statutul CIJ (art. 36) a limitat contenciosul interstatal de competenţa Curţii la litigiile juridice. O definire a litigiilor juridice ca litigii în care părţile îşi contestă reciproc un drept rămîne destul de confuză pentru că implică o calificare subiectivă şi implică caracterul potestativ al angajamentului de a accepta jurisdicţia obligatorie a Curţii. Sau, această distincţie îndeplineşte rolul clauzei rebus sic stantibus, care invalidează norma pacta sunt servanda, cu alte cuvinte recunoaşterea categoriei diferendelor politice neutralizează caracterul obligatoriu al urisdicţiei care ar putea fi sugerat de acceptarea ei voluntară. O a doua determinare a competenţei ratione materiae, după limitarea generală a competenţei la diferendele de ordin juridic, a fost stabilită la art. 36 (2) urmînd criteriul obiectului litigiului:
b) orice chestiune de DI;
c) existenţa oricărui fapt care, dacă ar fi stabilit, ar constitui o violare a unei obligaţii internaţionale;
d) natura sau întinderea reparaţiilor datorate pentru comiterea unei infracţiuni în domeniul securităţii şi apărării.
3.5. Curtea de Justiţie a Uniunii Europene este organul judiciar al Uniunii Europene. Aceasta presupune că în toate domeniile în care se aplică Tratatele Comunităţii şi ale Uniunii Europene, Curtea de Justiţie din Luxemburg este Curtea Supremă de Justiţie a Uniunii Europene. Articolul I-29 paragraful 1 din Tratatul instituind o Constitutie pentru Europa, reglementează structura Curţii de Justiţie.
Astfel, în conformitate cu dispoziţiile Tratatului constituţional, Curtea de Justiţie este compusă din Curtea de Justiţie a Uniunii Europene, Tribunalul General şi instanţele specializate. Având în vedere această structură instituţională, sunt necesare anumite precizari terminologice. „Curtea de Justiţie” reprezintă instituţia în ansamblul său şi cuprinde toate cele trei categorii de instanţe.
„Curtea de Justiţie a Uniunii Europene” reprezintă „instanţa comunitară supremă”, cu competenţe diferite de cele ale Tribunalului General şi ale instanţelor specializate. Astfel, Curtea, împreună cu structurile sale, este singurul organ jurisdicţional comunitar cu o funcţionare permanentă şi care emite hotărâri ce nu pot fi recurate în faţa unei alte instanţe.În îndeplinirea misiunii sale de “paznic al tratatelor”, Curtea de Justiţie are, mai ales, o competenţă contencioasă.
Curtea nu va avea jurisdicţie în materie de Politică Externă şi de Securitate Comună, cu excepţia verificării legalităţii măsurilor restrictive, adoptate în conformitate cu articolul III-322. De asemenea, în materia spaţiului de libertate, securitate şi justiţie, Curtea nu va avea jurisdicţie în ceea ce priveşte validitatea şi proporţionalitatea operaţiunilor conduse de un stat membru pentru asigurarea ordinii de drept şi a siguranţei, care sunt reglementate de dreptul naţional. Raportată la aceste competenţe, Curtea apare ca o jurisdicţie permanentă şi obligatorie a ordinii juridice comunitare, ordine juridică de drept internaţional, ale cărei subiecte sunt nu numai statele membre, ci şi resortisanţii acestora.
4. REPRIMAREA INFRACŢIUNILOR LA NORMELE DREPTULUI INTERNAŢIONAL UMANITAR
Tratatele de drept internaţional umanitar impun statelor obligaţia “de a respecta” şi “de a face să fie respectate”, “în toate împrejurările” dispoziţiile acestora. Prin dispoziţiile speciale ale instrumentelor de drept umanitar, statele se angajează să adopte pe plan naţional măsuri concrete. Sistemul de represiune a infracţiunilor la normele dreptului internaţional umanitar are două componente: una care vizează statele, organizaţiile internaţionale şi indivizii, şi alta care vizează numai indivizii.
În primul caz este vorba de reprimarea infracţiunilor la regulile dreptului internaţional umanitar care intră sub incidenţa dreptului internaţional public (crime colective, adică crime contra păcii), care antrenează răspunderea materială şi morală a statelor şi pe cea penală a persoanelor oficiale care au ordonat sau executat asemenea crime. În sistemul clasic al dreptului internaţional umanitar nu a existat o răspundere propriu-zisă a statelor pentru crime internaţionale şi nici pentru alte delicte. Angajamentele statelor asumate prin convenţiile umanitare se executau în virtutea principiului pacta sunt servanda. Tratatele de pace prevedeau o clauză generală a amnistiei, în baza căreia erau absolviţi de orice răspundere pentru faptele comise în timpul războiului. De abia din a doua jumătate a secolului al XIX-lea încep să apară în regulamentele militare şi în legislaţiile unor state dispoziţii referitoare la încriminarea unor fapte comise în timpul războiului, dar literatura de specialitate nu consemnează cazuri de tragere la răspundere penală a celor care au violat regulile incriminate. Singurele excepţii le-a constituit tribunalele excepţionale create la sfârşitul celor două războaie mondiale – în 1918 şi 1945.
După cel de-al doilea război mondial, a fost creat un sistem represiv special al infracţiunilor la dreptul internaţional umanitar, organizat pe două nivele – internaţional şi naţional. Primul – obligă statele să sancţioneze infracţiunile respective, iar al doilea, determină modalităţile de sancţionare şi cuantumul sancţiunilor.
4.1. Cadrul juridic internaţional al sistemului de represiune al dreptului internaţional umanitar a fost creat după 1945 şi cuprinde categorii universale de infracţiuni pe care statele s-au angajat să le includă în legislaţiile lor interne. Sistemul a fost instituit prin Convenţiile de la Geneva din 12 august 1949 pentru protecţia victimelor de război şi prin Protocolul I adiţional la aceste convenţii din 8 iunie 1977.
El impune trei categorii de obligaţii statelor, şi anume:
a) să incrimineze în legislaţia lor naţională anumite categorii de infracţiuni;
b) să sancţioneze persoanele care comit infracţiuni la dreptul internaţional umanitar de natura celor incriminate în legislaţia lor naţională sau care participă la comiterea lor;
c) să asigure anumite garanţii de procedură pentru inculpaţi.
Textele de bază care instituie cadrul juridic internaţional al sistemului de represiune sunt în Convenţiile de la Geneva din 1949 – articolul 49 din Convenţia I; 50 din Convenţia a II-a; art. 129 din Convenţia a III-a şi art. 146 din Convenţia a IV-a; – în Protocolul I din 1977, articolele 85, 86 şi 90. Articole 105 la 108 din Convenţia a III-a referitoare la tratamentul prizonierilor de război, tratează drepturile şi mijloacele de apărare, dreptul de recurs, notificarea judecării, executarea pedepsei şi regimul penitenciar. Protocolul I dispune, în articolul 85, par. 1 că: “Dispoziţiile Convenţiilor relative la reprimarea infracţiunilor şi a infracţiunilor grave, completate prin prezenta secţiune, se aplică reprimării infracţiunilor şi a infracţiunilor grave la prezentul Protocol”. Articolul 86, par. 1 dispune: “Înaltele Părţi contractate şi părţile la conflict trebuie să reprime infracţiunile grave şi să ia măsurile necesare pentru a face să înceteze toate celelalte infracţiuni la Convenţii sau la prezentul Protocol care rezultă dintr-o omisiune contrară unei datorii de a acţiona”.
Una din principalele inovaţii ale Protocolului I, în materia reprimării criminalilor de război rezidă în crearea, prin articolul 90 a unei Comisii permanente de stabilirea faptelor, compusă din 15 persoane, însărcinată să ancheteze orice fapt pretins de a fi o infracţiune gravă sau o violare gravă la Convenţiile de la Geneva şi la Protocol şi să faciliteze, prin bunele sale oficii, respectarea acestora. Rolul comisiei se limitează numai la constatarea faptelor, raportul pe care-l întocmeşte neavând caracterul unei sentinţe arbitrare; el lasă părţilor deplina libertate de acţiune în ce priveşte constatările comisiei. Întrucât acceptarea acestui articol este independentă de ratificarea sau aderarea la Protocol, statele trebuind să facă o declaraţie specială în acest sens, numai un număr mic de state au achiesat la acest articol, dintre care marea majoritate din Europa. Comisia a fost constituită şi a început să funcţioneze din luna martie 1992.
Trăsăturile definitorii ale sistemului de represiune actualmente în vigoare, aşa cum a fost el consacrat în instrumentele enumerate sunt următoarele: răspunderea penală, caracterul umanitar al sistemului, sistemul represiv internaţional.
Răspunderea penală se pune numai pentru infracţiunile grave la Convenţiile de la Geneva şi la Protocolul I. Astfel, sistemul de represiune se fundează pe distincţia între infracţiunile grave, adică a crimelor de război şi alte infracţiuni. Obligaţia statelor de a le reprima priveşte numai pe primele, pentru “altele decât infracţiunile grave” singura regulă este aceea ca “fiecare parte contractantă va lua măsuri necesare pentru încetarea actelor contrare dispoziţiilor” Convenţiilor şi Protocolului.
Prin operarea acestei distincţii s-a urmărit reprimarea cu precădere a acelor acte sau omisiuni care “aduc cele mai grave atingeri intereselor fundamentale protejate prin regulile umanitare relative la situaţiile de conflict”. Dat fiind complexitatea actelor şi omisiunilor care constituie infracţiuni grave, nu s-a putut ajunge la o definiţie generală a conceptului, motiv pentru care s-a recurs la o enumerare a lor, enumerare ce nu este nici completă şi nici exhaustivă. De subliniat că sistemul internaţional de reprimare a infracţiunilor grave nu acoperă decât Convenţiile de la Geneva din 1949 şi Protocolul I din 1977.
Caracterul unitar al sistemului constituie o altă particularitate a sa. Deşi este consacrat în instrumente diferite, el nu intră sub incidenţa articolului 30 din Convenţia de la Viena din 23 mai 1969 cu privire la dreptul tratatelor, intitulat “Aplicarea tratatelor succesive purtând asupra aceleaşi materii”, întrucât dispoziţiile instrumentelor respective “nu sunt subordonate unul altuia”, Protocolul nu face decât să consolideze şi să dezvolte sistemul de represiune consacrat în Convenţiile din 1949 “pentru a se aplica de acum înainte atât infracţiunilor la Protocol, cât şi infracţiunilor la Convenţii”.
Sistemul represiv internaţional conţine, deşi într-un mod foarte general, în afară de reguli referitoare la infracţiuni ca atare şi dispoziţii privind: răspunderea autorilor lor, pedepsele la care se expun, tribunalele competente de a-i judeca şi competenţele acestora, precum şi procedurile de urmat. Responsabilitatea penală a autorilor infracţiunilor grave şi a complicilor lor decurg direct din principiul general al obligaţiei oricărei persoane – subordonat sau superior[2], reprezentant al autorităţii de stat ori civili[3] – de a răspunde de consecinţele unei infracţiuni, indiferent dacă aceasta îmbracă sau nu un caracter penal.
O ultimă categorie de probleme priveşte procedura de urmărire şi judecare a persoanelor bănuite a fi comis infracţiuni grave la Convenţii şi Protocol. Sediul materiei este în Convenţii şi Protocolul I care prevăd, conform domeniului reglementat, mai multe tipuri de tribunale şi mai multe categorii de infracţiuni grave.
Din dezvoltările de mai sus se poate conchide că sistemul internaţional de reprimare a infracţiunilor la dreptul internaţional umanitar, stabilind principiile şi regulile fundamentale, de urmărire, judecare şi sancţionare, a creat doar cadrul juridic general în domeniu.

[2] Responsabilitatea penală sau disciplinară a subordonaţilor şi superiorilor este enunţată în art. 86,
par. 2 din Protocolul I în următorii termeni: Faptul că o infracţiune la Convenţii sau la prezentul
Protocol a fost comisă de un subordonat nu exonerează pe superiorii săi de responsabilitatea
penală sau disciplinară, după caz, dacă ştiau sau deţineau informaţii care să le permită să
conchidă, în circumstanţele momentului, că acest subordonat comite sau va comite o astfel de
infracţiune, şi dacă n-au luat toate măsurile practic posibile în puterea lor pentru a împiedica
sau reprima această infracţiune”.
[3] Responsabilitatea reprezentanţilor autorităţilor statului şi a persoanelor civile a fost enunţată în
art. II din Convenţia asupra imprescriptibilităţii crimelor de război şi a crimelor contra umanităţii,
adoptată de Adunarea Generală a O.N.U. la 26 noiembrie 1968 prin Rezoluţia 2391/XXIII în
următoarea formulare: “Dacă va fi comisă oricare dintre crimele menţionate în art. I, prevederile
acestei Convenţii vor fi aplicate reprezentanţilor autorităţii de stat şi persoanelor particulare
care participă la comiterea ei ca autori sau complici, care se fac vinovaţi de incitare directă la
comiterea oricăreia dintre aceste crime, sau care participă la o înţelegere în vederea comiterii
ei, indiferent de gradul de execuţie în care s-ar afla, precum şi reprezentanţilor autorităţii de stat
care tolerează comiterea acestei crime”.

